
RAPORT

asupra propunerii legislative pentru modificarea art.37 alin.(4) al Legii nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului României, republicată,  în vederea punerii acestuia în concordanţă cu celelalte prevederi legale în vigoare

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.37 alin.(4) al Legii nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului României, republicată,  în vederea punerii acestuia în concordanţă cu celelalte prevederi legale în vigoare, trimisă cu adresa nr. 356 din 17 septembrie 2002.


La întocmirea prezentului raport, Comisia a avut în vedere avizul primit de la Consiliul Legislativ.

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor ordinare, conform prevederilor constituţionale.

Propunerea legislativă are ca obiect de reglementare modificarea alin.(4) al art.37 din Legea nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului României, republicată, în sensul că la încetarea mandatului, recalcularea pensiilor senatorilor şi deputaţilor să se facă pe baza unui procent din indemnizaţiile lunare pe perioada mandatului.

Comisia propune plenului respingerea propunerii legislative întrucât art.37 din Legea nr.53/1991, republicată, a fost abrogat implicit de Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, deoarece avea prevederi diferite de cele din legea cadru. Ca atare, nu se poate obţine o pensie din sistemul public de pensii pe baza unei formule de calcul diferite de cea din legea cadru.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din 3 decembrie 2002, Comisia propune respingerea acesteia cu 12 voturi pentru şi 3 voturi împotrivă.

